钦定古今图书集成/明伦汇编/氏族典/第384卷 > 李迁哲
## 钦定古今图书集成/明伦汇编/氏族典/第384卷 > 李迁哲

按《周书李迁哲传》，“迁哲字孝彦，安康人。世为山南豪
族，仕于江左。祖方达，齐末为本州治中。父元真，仕梁，
历东梁、衡二州刺史。迁哲起家文德主帅。大同二年，
除安康郡守。太清二年，都督魏兴、上庸等八郡诸军
事。四年，迁持节信武将军、东梁州刺史。大统十七年，
太祖遣达奚武等略地山南，迁哲战败，遂降太祖，拜”
使持节、车骑大将军，封沌阳县伯。魏恭帝初，直州人
乐炽等连结为乱，太祖遣贺若敦趋直谷，不得前，以
迁哲信著山南，乃令同往经略。军还，加授侍中、骠骑
大将军、开府仪同三司，除直州刺史，令与田弘同讨
信州。迁哲率骁勇为前锋，所在攻战，拓地三千馀里。
及旋军，迁哲留镇白帝。世宗初，授都督信临等七州
诸军事、信州刺史。二年，进爵西城县公。天和三年，进
位大将军。四年，诏迁哲镇襄阳。五年，陈将章昭达攻
逼江陵，令迁哲往救，迁哲频击破之。建德二年，进爵
安康郡公。三年，卒于襄州。迁哲累世雄豪，性华侈，妾
媵至有百数，男女六十九人。缘汉千馀里间，第宅相
次，姬人之有子者，分处其中。迁哲每鸣笳，导从往来，
纵酒饮宴，尽生平之乐。子孙参见，或忘其年名者，披
簿以审之。长子敬仁，先迁哲卒。第六子敬献嗣，还统
父兵，起家大都督。建德六年，从谯王讨稽胡有功，进
爵仪同大将军。迁哲弟显，位至上仪同大将军。